Gratis krag, ander hulp vir Jhb se kwesbaresHerman Mashaba en Mary Melane. Foto: ANA. Die Stad Johannesburg het Dinsdag behoeftige inwoners van Slovo Park in Soweto aangemoedig om te registreer vir gratis elektrisiteit. Herman Mashaba, burgemeester van Johannesburg, het Dinsdag tydens ŉ amptelike geleentheid buite die huis van Mary Melane (68), een van die inwoners, gesê dat dié stap deel is van die stad se program om arm gemeenskappe wat hulself nie kan help nie by te staan. Mashaba het gesê die stad wil waardigheid aan sy mense bring en hulle ontmoedig om tot onwettige aksies soos onwettige elektrisiteitsverbindings oor te gaan aangesien daardie verbindings al talle brande veroorsaak het wat tot lewensverlies gelei het. Volgens hom het die stad ook ŉ bewusmakingsveldtog gedoen om die gemeenskap van Slovo Park in te lig oor die belangrikheid daarvan om eienaarskap van die elektrisiteitsnetwerk te neem, oor die gevare van onwettige verbindings, elektrisiteitsbesparing en die belangrikheid daarvan om te betaal vir dienste wat deur die Stad Johannesburg gelewer word. Mashaba het verder gesê dat die stad ook ŉ Expanded Social Package (ESP)- bewusmakingsveldtog sal lei in Slovo Park wat inwoners aanmoedig om te registreer op sy lys van kwesbares om toegang te kry tot elektrisiteit- en waterkorting en ander vorms van maatskaplike ondersteuning. “Ons het dit ons missie gemaak om die gemeenskappe wat eens vergete was nou eerste te plaas,” het Mashaba gesê. Die ESP-veldtog teiken kwesbare inwoners soos werkloses, die jeug, mense met gebreke, ontworteldes asook bejaardes. Melane het gesê sy is tevrede en het hulde gebring aan haar oorlede seun, Mohau. Toe hy die voorsitter van die Slovo Park-gemeenskapsontwikkelingsforum was, het hy en ander onverpoosd gewerk om elektrisiteit aan armes te voorsien. “Hulle het sy hulpkrete gehoor,” het Melane gesê. “Hy het die mense van Slovo Park belowe dat ons regering elektrisiteit na hul huise sal bring. Ek is trots dat die Stad vandag daardie belofte kon nakom.”